A4-0228/98

Päätöslauselma komission tiedonannosta neuvostolle ja Euroopan parlamentille toimenpidepaketista vahingollisen verokilpailun poistamiseksi Euroopan unionissa (KOM(97)0564 - C4-0333/98)

Euroopan parlamentti, joka

- ottaa huomioon komission tiedonannon (KOM(97)0564 - C4-0333/98),

- ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön (A4-0228/98);

A. katsoo, että käsiteltävänä on laaja kysymys, joka liittyy Euroopan talousjohtamisen rakenteen kehitykseen muissa kuin rahapolitiikkaan liittyvissä asioissa, erityisesti veropolitiikassa,

B. katsoo, että Luxemburgin puheenjohtajakauden päätelmissä mainittu pyrkimys kohti parempaa toimien koordinointia on ratkaiseva keino lisäesteiden välttämiseksi sisämarkkinoiden loppuunsaattamisessa ja moitteettomassa toiminnassa, erityisesti veropolitiikan alalla, ja että verojen koordinointi tulee työn verotuksen keventämisen ansiosta olemaan ratkaiseva keino myös työllisyyspoliittisten tavoitteiden saavuttamiseksi,

C. katsoo, että yhtenäisvaluutan käyttöönoton aikaansaama suurempi avoimuus lisää kansallisten järjestelmien kilpailua, mikä puolestaan lisää tehokkuutta ja kuluttajien hyvinvointia,

D. katsoo, ettei tämä kilpailu voi tietenkään mennä liian pitkälle ja muuttua vahingolliseksi, eli aiheuttaa enemmän kustannuksia kuin hyötyä,

E. katsoo, että kansallisten verotusjärjestelmien koordinoinnin puute ja siitä johtuva jäsenvaltioiden tiukka keskinäinen verokilpailu ovat saavuttaneet haitalliset mittasuhteet ja aiheuttavat sen, että ei ehkä saada täyttä hyötyä sisämarkkinoiden tarjoamista kasvu- ja työllisyysvaikutuksista, jos työhön kohdistetaan suurempi verotaakka kuin liikkuvampaan pääomaan,

F. katsoo, että verotuksen puuttuva yhdenmukaistaminen ja liiallinen kilpailu ovat aiheuttaneet sen, että jäsenvaltiot menettävät vähitellen veropolitiikkaa ja täten verotuksellista välinettään koskevan toimivallan, koska melko villi verokilpailu aiheuttaa mahdollisesti veropohjan supistumisen ja verotulojen menetyksiä,

G. katsoo, että on selvästi tarpeen koordinoida kansallisten verojärjestelmien kehitystä ja yhdenmukaistaa verotusta erityisesti alueilla, joilla vahingollisesta verokilpailusta seuraa kielteisiä vaikutuksia (välilliset verot, yritysverotus, liikkuvien tekijöiden, esimerkiksi pääoman verotus, ulkomaiden kansalaisten ja ulkomaisten yritysten verokohtelu, energia- ja ympäristöverot, rajatyöntekijöiden verotus),

H. katsoo, että edellä mainittu on erityisen välttämätöntä hyvin erisuuruisten valmisteveroprosenttien vääristävien vaikutusten vuoksi,

I. katsoo, että verotusjärjestelmissä ja veroasteissa olevia eroja, jotka perustuvat sosiaalisiin kriteereihin sekä ympäristöön, kansanterveyteen ja kuluttajansuojaan liittyviin kriteereihin, ei pidä katsoa vahingolliseksi verokilpailuksi,

J. katsoo, että Euroopan unionissa voidaan tehdä päätöksiä vähimmäisveroista ja yhteisistä taloudellisista valvontakeinoista ympäristön ja kansanterveyden suojelemiseksi,

K. katsoo, että on välttämätöntä hyväksyä verokilpailun «suotuisa» taso, jotta edistetään kilpailukyvyn paranemista,

L. katsoo, että EU:n jäsenvaltioiden alueella sijaitsevat veroparatiisit ovat selvä ongelma, jolle on annettava ensisijainen huomio, kun pyritään torjumaan vahingollista verokilpailua,

M. katsoo, että olisi tunnistettava muut toimia vaativat alat, joilla tarvitaan koordinointia ja harmonisointia, kuten valtiontuet;

Yleisiä huomioita

1. Pitää myönteisenä sitä, että on nopeutettu prosessia verotuksen koordinoinnin aikaansaamiseksi Euroopan unionissa, sekä neuvoston sitoutumista tähän asiaan; on täysin vakuuttunut siitä, että nykyiset verotusjärjestelmien vääristymät voivat yhä enenevässä määrin estää täyden hyödyn saamisen sisämarkkinoiden tarjoamista kasvu- ja työllisyysvaikutuksista sekä aiheuttaa sen, että jäsenvaltiot menettävät vähitellen veropolitiikkaa ja täten verotuksellista välinettään koskevan toimivallan, koska vahingollinen verokilpailu aiheuttaa veropohjan supistumisen;

2. Kannattaa komission lähestymistapaa, jonka tarkoituksena on luoda «ehdotuspaketti», koska tehtävä on vaikea ja EU:n yrityksillä ja kansalaisilla on lukuisia toisiinsa liittyviä intressejä; uskoo, että näin on paremmat mahdollisuudet päästä sopimukseen ja puolustaa paremmin kyseessä olevia erilaisia intressejä, kuin jos kutakin asiaa yritettäisiin ratkaista erikseen;

3. Kannattaa ajatusta, jonka mukaan paketti koostuu a) yritysverotukseen sovellettavista menettelysäännöistä, b) säästämisen verottamisen yhteisöntasoisesta ratkaisusta ja c) toimenpiteistä, joilla poistetaan lähdevero yritysten välisiltä rajat ylittäviltä korko- ja rojaltimaksuilta;

4. Katsoo kuitenkin, että synkronointi paketin eri osatekijöihin liittyvän lainsäädännön edistymisessä tulisi ottaa keskipitkän aikavälin yleistavoitteeksi; sitä ei kuitenkaan pidä käyttää jäsenvaltioiden keinona viivästyttää paketin eri osatekijöiden hyväksymistä;

5. Pitää valitettavana sisämarkkinoiden välillisen verotuksen järjestelmiä vahvistavan yhteisön toimintaohjelman (Fiscalis-ohjelma) hyväksymisestä 30 päivänä maaliskuuta 1998 tehdyn Euroopan parlamentin ja neuvoston päätöksen N:o 888/98/EY ((EYVL L 126, 28.4.1998, s. 1.)) osalta, että kyseinen ohjelma on erotettu komission alkuperäisestä ehdotuksesta; pitää kuitenkin myönteisenä neuvoston kanssa tehtyä sopimusta, joka mahdollistaa ohjelman täydellisen täytäntöönpanon jo vuodesta 1998 lähtien;

Yritysverotukseen ja siihen liittyviin asioihin sovellettavat menettelysäännöt

6. Pitää myönteisenä sitä, että neuvosto hyväksyi yritysverotukseen sovellettavista menettelysäännöistä 1 päivänä joulukuuta 1997 annetun neuvoston ja neuvostoon kokoontuneiden jäsenvaltioiden hallitusten edustajien päätöslauselman ((EYVL C 2, 6.1.1998, s. 2.)) ja perusti työryhmän arvioimaan näiden menettelysääntöjen soveltamisalaan mahdollisesti kuuluvia verotuksellisia toimenpiteitä ja valvomaan kyseisiä toimenpiteitä koskevien tietojen toimittamista; pitää myönteisenä myös komission tärkeää asemaa työryhmän toiminnan avustamisessa ja odottaa saavansa säännöllisesti yksityiskohtaiset tiedot asiassa tapahtuneesta edistymisestä;

7. On tyytyväinen siihen, että vaikka parlamentin asemaa ei olekaan nimenomaisesti todettu komission tiedonannossa, komissio ja neuvosto ovat ottaneet mukaan joitakin parlamentin 29. toukokuuta 1997 antamassa päätöslauselmassa komission kertomuksesta «Verotus Euroopan unionissa: kertomus verotusjärjestelmien kehityksestä» ((EYVL C 182, 16.6.1997, s. 59.)) ehdotetuista erityistoimista;

8. Panee erityisesti merkille, että parlamentin pyytämä täsmällinen määritelmä menettelysääntöjen piiriin kuuluvista verotuksen aloista, pidättyminen uusista haitallisista toimenpiteistä sekä jäsenvaltioiden velvollisuus tiedottaa avoimuusperiaatteiden mukaisesti toisilleen voimassa olevista tai suunnitelluista verotuksellisista toimenpiteistä, jotka kuuluvat menettelysääntöjen soveltamisalaan, sisältyvät kaikki Ecofin-neuvoston hyväksymään komission asiakirjaan;

9. Korostaa, että menettelysääntöjen tarkka noudattaminen on välttämätöntä;

10. Pitää kuitenkin valitettavana, että eräitä muita parlamentin päätöslauselmaan sisältyneitä tärkeitä ehdotuksia, nimittäin yleistä kysymystä siitä, että kehitetään toimia välillisen verotuksen alalla esiintyvien huomattavien vääristymien poistamiseksi ja luodaan samalla vaihtoehtoisia tulonlähteitä, kuten ympäristö- ja energiaveroja, ei ole otettu mukaan, vaikka ne sisältyivät alkujaan komission 1 päivänä lokakuuta 1997 antamaan tiedonantoon verotuksen yhteensovittamisesta Euroopan unionissa (KOM(97)0495);

11. Tunnustaa, että hyväksytyt menettelysäännöt liittyvät ainoastaan välittömään yritysverotukseen, ja pitää valitettavana, että komissio ja neuvosto eivät toistaiseksi ole ottaneet huomioon parlamentin ehdotuksia työstä saatavien tulojen kaksinkertaisen verotuksen kaikkien muotojen poistamiseksi ja muiden verotuksesta tai sosiaalimenoista johtuvien, unionin sisäistä liikkuvuutta rajoittavien esteiden poistamiseksi;

12. Katsoo lisäksi, että on välttämätöntä yhdenmukaistaa vihdoin verotukselliset määritelmät, kuten määräytymisperusteet, voittokäsitteet ja poistoja koskevat järjestelyt;

13. Vaatii EU:n sisämarkkinoilla olevien veroparatiisien poistamisen nopeuttamista, jotta EU:n jäsenvaltioiden välinen tuhoisa verokilpailu, joka on ristiriidassa sekä sisämarkkinoiden että yhteisöhengen kanssa, voidaan lopettaa;

Säästämisen verottamisen yhteisöntasoinen ratkaisu

14. Kannattaa komission ehdotusta ja Ecofin-neuvostossa tehtyä sopimusta yhteisöntasoisesta vähimmäisratkaisusta sellaisten säästöistä saatavien tulojen verotuksessa, jotka maksetaan yhdessä jäsenvaltiossa henkilöille, joiden ei verotuksessa katsota asuvan pysyvästi kyseisessä jäsenvaltiossa, jotta voidaan estää nykyiset ja mahdollisesti tulevat sisämarkkinoiden vääristymät ja välttää toisen maan kansalaisten säästöjen verottamatta jättämisestä johtuvat verotulojen menetykset;

15. Odottaa yhteisesti hyväksyttyä ratkaisua säästämisen verotuksen alalla ja pitää myönteisenä sitä, että komissio on luvannut antaa lähiaikoina ehdotuksen tästä asiasta; muistuttaa tässä yhteydessä, että on säilytettävä Euroopan rahoitusmarkkinoiden kansainvälinen kilpailukyky;

Toimenpiteet, joilla poistetaan lähdevero yritysten välisiltä rajat ylittäviltä korko- ja rojaltimaksuilta

16. Pitää myönteisenä komission ehdotusta neuvoston direktiiviksi eri jäsenvaltioissa sijaitsevien lähiyhtiöiden välisiin korko- ja rojaltimaksuihin sovellettavaksi yhteiseksi verojärjestelmäksi (KOM(98)0067) ((EYVL C 123, 22.4.1998, s. 9.)), joka vastaa parlamentin pyytämiä toimenpiteitä, joilla voidaan estää tiettyjen rajat ylittävien toimintojen kaksinkertainen verotus;

17. Odottaa saavansa esittää kantansa asiakirjaan ehdotuksen oikeudellista perustaa koskevien säännösten mukaisesti;

Johtopäätökset

18. Katsoo, että komission esittämä toimenpidepaketti edustaa vähimmäissääntöjä, jotka ovat välttämättömiä, jos halutaan estää edellä käsitellyt vahingollisen verokilpailun seuraukset ja torjua menestyksellisesti työttömyyttä;

19. Hyväksyy jäsenvaltioiden kesken tapahtuvan «suotuisan» verokilpailun keinona lisätä Euroopan talouden kilpailukykyä maailmanlaajuistumisen haasteiden edessä;

20. Pitää välttämättömänä, että saavutetaan toissijaisuusperiaatteen ja lisätyn talouspoliittisen yhteistyön välisen oikeudenmukaisen kompromissin avulla yhteinen vähimmäisperusta kaikilla aloilla, joilla verokilpailu muuttuu vahingolliseksi;

21. Kehottaa komissiota tekemään ehdotuksia, jotka voivat vahvistaa ja täydentää nykyistä pakettia myös välillisen verotuksen alalla, seuraamaan tarkemmin jäsenvaltioissa myönnettäviä verotuksellisia valtiontukia ja ottamaan parlamentin muodollisesti ja tiiviimmin mukaan soveltuvilla foorumeilla käytäviin keskusteluihin veropoliittisen strategian täytäntöönpanosta;

22. Kehottaa puhemiestään välittämään tämän päätöslauselman komissiolle ja neuvostolle sekä jäsenvaltioiden hallituksille ja parlamenteille.